রোমা হল আলফোনসো কুয়ারোন রচিত ও পরিচালিত ২০১৮ সালের ঐতিহাসিক নাট্য চলচ্চিত্র। কুয়ারোন এটি সহ-প্রযোজনা করেন, এর চিত্রগ্রহণ করেন এবং সহ-সম্পাদনা করেন। এটি কুয়ারোনের মেক্সিকো সিটির ঔপনিবেশিক রোমায় বেড়ে ওঠা নিয়ে অর্ধ-আত্মজীবনীমূলক চলচ্চিত্র। এতে শ্রেষ্ঠাংশে অভিনয় করেন ইয়ালিৎসা আপারিসিও, মারিনা দে তাবিরা ও হোর্হে আন্তোনিও গেরেরো। এটি মেক্সিকো ও মার্কিন যুক্তরাষ্ট্রের যৌথ প্রযোজনায় নির্মিত।  ২০১৮ সালের ৩০শে আগস্ট ৭৫তম ভেনিস চলচ্চিত্র উৎসবে রোমা চলচ্চিত্রের প্রথম প্রদর্শনী হয়, সেখানে এটি গোল্ডেন লায়ন অর্জন করে। ২০১৮ সালের ২১শে নভেম্বর মার্কিন যুক্তরাষ্ট্রে সীমিত পরিসরে মুক্তি পায় এবং ১৪ই ডিসেম্বর থেকে মার্কিন যুক্তরাষ্ট্র ও অন্যান্য অঞ্চলে নেটফ্লিক্সে স্ট্রিমিং শুরু হয়।  রোমা চলচ্চিত্রটি ৯১তম একাডেমি পুরস্কারে শ্রেষ্ঠ চলচ্চিত্র, শ্রেষ্ঠ মৌলিক চিত্রনাট্য, শ্রেষ্ঠ অভিনেত্রী (আপারিসিও), শ্রেষ্ঠ পার্শ্ব অভিনেত্রী (দে তাবিরা)-সহ দশটি বিভাগে মনোনয়ন লাভ করে। এটি শ্রেষ্ঠ বিদেশি ভাষার চলচ্চিত্র বিভাগে একাডেমি পুরস্কার বিজয়ী প্রথম মেক্সিকান চলচ্চিত্র এবং একই ব্যক্তির জন্য একই আয়োজনে শ্রেষ্ঠ পরিচালনা ও শ্রেষ্ঠ চিত্রগ্রহণ বিভাগে পুরস্কার বিজয়ী প্রথম ইংরেজি ভিন্ন অন্য ভাষার চলচ্চিত্র। এটি ৭৬তম গোল্ডেন গ্লোব পুরস্কারে দুটি বিভাগে, ২৪তম ক্রিটিকস চয়েস পুরস্কারে শ্রেষ্ঠ চলচ্চিত্র-সহ চারটি বিভাগে এবং ৭২তম ব্রিটিশ অ্যাকাডেমি চলচ্চিত্র পুরস্কারে শ্রেষ্ঠ চলচ্চিত্র-সহ চারটি বিভাগে পুরস্কার অর্জন করে।  অভিনয়শিল্পীদল  ইয়ালিৎসা আপারিসিও - ক্লেওদেগারিয়া "ক্লেও" গুতিরেস, পরিবারের একজন গৃহপরিচারিকা  মারিনা দে তাবিরা - সোফিয়া, পরিবারের মা  ফের্নান্দো গ্রেদিয়াগা - আন্তোনিয়া, সোফিয়ার স্বামী  হোর্হে আন্তোনিও গেরেরো - ফেরমিন, ক্লেওর প্রেমিক  মার্কো গ্রাফ - পেপে, পরিবারের কনিষ্ঠ সন্তান  দানিয়েলা দেমেসা - সোফি, পরিবারের দ্বিতীয় সন্তান ও একমাত্র কন্যা  দিয়েগো কর্তিনা আউত্রে - তোনো, পরিবারের জ্যেষ্ঠ সন্তান  কার্লোস পেরালতা - পাকো, পরিবারের তৃতীয় সন্তান  ন্যান্সি গার্সিয়া - আদেলা, ক্লেওর বান্ধবী ও পরিবারের আরেকজন গৃহপরিচারিকা  ভেরোনিকা গার্সিয়া - তেরেসা, সোফিয়ার মা  হোসে মানুয়েল গেরেরো মেন্দোসা - রামোন, আদেলার প্রেমিক  লাতিন লাভার - প্রফেসর জোভেক  জারেলা লিজবেথ চিনোয়া আরেয়ানো - বেলেস  ক্লেমেন্তিনা গুয়াদারামা - বেনিতা  নিকোলাস পেরেস টেইলর ফেলিক্স - বেতো  কিয়ারতান হালবোরসেন - ওভ লারসেন  জেনিফার আর্মোর - লেসলি মাতোস  নির্মাণ ২০১৬ সালের ৮ই সেপ্টেম্বর ঘোষণা করা হয় ১৯৭০-এর দশকে মেক্সিকো সিটিতে বসবাসকারী এক মেক্সিকান পরিবারের গল্প নিয়ে আলফোনসো কুয়ারোন একটি চলচ্চিত্র রচনা ও পরিচালনা করবেন। তার নিজের প্রযোজনা কোম্পানি এস্পেরান্তো ফিল্মোজ এবং পার্টিসিপ্যান্ট মিডিয়ার যৌথ প্রযোজনায় ২০১৬ সালে চলচ্চিত্রটির নির্মাণ কাজ শুরু হয়। চলচ্চিত্রটি প্রযোজনা করেন কুয়ারোন, গাব্রিয়েলা রদ্রিগেজ ও নিকোলাস সেলিস। ২০১৬ সালের ২৭শে নভেম্বর থেকে ২০১৭ সালের ১৪ই মার্চ পর্যন্ত চিত্রগ্রহণ করা হয়। কুয়ারোন বলেন "পিছনে না ফিরে সম্পূর্ণ পাণ্ডুলিপি রচনা করি। আমি এক পাতা শুরু করি, তা শেষ করি, আমি পুনরায় তা সম্পূর্ণ পড়িনি। আমি এটি নিয়ে কারও সাথে কথা বলিনি।"  মুক্তি ২০১৮ সালের ৩০শে আগস্ট ৭৫তম ভেনিস আন্তর্জাতিক চলচ্চিত্র উৎসবে চলচ্চিত্রটির বৈশ্বিক উদ্বোধনী প্রদর্শনী হয় এবং পরের দিন উত্তর আমেরিকায় টেলুরাইড চলচ্চিত্র উৎসবে প্রদর্শিত হয়। এছাড়াও চলচ্চিত্রটি টরন্টো আন্তর্জাতিক চলচ্চিত্র উৎসবে প্রদর্শিত হয়। এটি ২০১৮ সালের ২৭শে সেপ্টেম্বর স্যান সেবাস্টিয়ান আন্তর্জাতিক চলচ্চিত্র উৎসব, ২০১৮ সালের ৫ই অক্টোবর নিউ ইয়র্ক চলচ্চিত্র উৎসব, ২০২৮ সালের ২২শে অক্টোবর নিউ অরলিন্স চলচ্চিত্র উৎসবে সেন্টারপিস চলচ্চিত্র হিসেবে প্রদর্শিত হয়। এটি ২০১৮ সালের ২১শে নভেম্বর মেক্সিকোর স্বাধীন প্রেক্ষাগৃহে মুক্তি পায়, তবে সিনেপোলিস ও সিনেমেক্স চেইনগুলো থেকে প্রত্যাখ্যাত হয়। চলচ্চিত্রটি ২০১৮ সালের ১৪ই ডিসেম্বর ডিজিটাল ফরম্যাটে নেটফ্লিক্সে মুক্তি দেওয়া হয়। এটি ২০১৯ সালের জানুয়ারি থেকে ফেব্রুয়ারির মধ্যে ৩.২ মিলিয়ন বার দেখা হয়, তন্মধ্যে একাডেমি পুরস্কার প্রদানের একদিন আগে ২৩শে ফেব্রুয়ারি সর্বোচ্চ সংখ্যক ৪১৮,০০০ দর্শক চলচ্চিত্রটি দেখেন।  তথ্যসূত্র  বহিঃসংযোগ   Official site        বিষয়শ্রেণী:২০১৮-এর চলচ্চিত্র বিষয়শ্রেণী:২০১৮-এর নাট্য চলচ্চিত্র বিষয়শ্রেণী:২০১৮-এর স্বাধীন চলচ্চিত্র বিষয়শ্রেণী:২০১০-এর দশকের নারীবাদী চলচ্চিত্র বিষয়শ্রেণী:২০১০-এর দশকের মার্কিন চলচ্চিত্র বিষয়শ্রেণী:২০১০-এর দশকের স্পেনীয় ভাষার চলচ্চিত্র বিষয়শ্রেণী:অর্ধ-আত্মজীবনীমূলক চলচ্চিত্র বিষয়শ্রেণী:আলফোনসো কুয়ারোন পরিচালিত চলচ্চিত্র বিষয়শ্রেণী:আলফোনসো কুয়ারোন প্রযোজিত চলচ্চিত্র বিষয়শ্রেণী:আলফোনসো কুয়ারোনের চিত্রনাট্য সংবলিত চলচ্চিত্র বিষয়শ্রেণী:মার্কিন নাট্য চলচ্চিত্র বিষয়শ্রেণী:মার্কিন সাদাকালো চলচ্চিত্র বিষয়শ্রেণী:স্পেনীয় ভাষার নাট্য চলচ্চিত্র বিষয়শ্রেণী:স্পেনীয় ভাষার মার্কিন চলচ্চিত্র বিষয়শ্রেণী:১৯৭০-এর পটভূমিতে চলচ্চিত্র বিষয়শ্রেণী:১৯৭১-এর পটভূমিতে চলচ্চিত্র বিষয়শ্রেণী:মেক্সিকো সিটির পটভূমিতে চলচ্চিত্র বিষয়শ্রেণী:মেক্সিকোতে ধারণকৃত চলচ্চিত্র বিষয়শ্রেণী:শ্রেষ্ঠ বিদেশি ভাষার চলচ্চিত্র বিভাগে ইন্ডিপেন্ডেন্ট স্পিরিট পুরস্কার বিজয়ী বিষয়শ্রেণী:শ্রেষ্ঠ বিদেশি ভাষার চলচ্চিত্র বিভাগে একাডেমি পুরস্কার বিজয়ী বিষয়শ্রেণী:শ্রেষ্ঠ বিদেশি ভাষার চলচ্চিত্র বিভাগে গোল্ডেন গ্লোব বিজয়ী বিষয়শ্রেণী:গোল্ডেন লায়ন বিজয়ী বিষয়শ্রেণী:শ্রেষ্ঠ চলচ্চিত্র বিভাগে বাফটা পুরস্কার বিজয়ী বিষয়শ্রেণী:শ্রেষ্ঠ বিদেশি ভাষার চলচ্চিত্র বিভাগে বাফটা পুরস্কার বিজয়ী বিষয়শ্রেণী:বাফটা বিজয়ী (চলচ্চিত্র) বিষয়শ্রেণী:স্যাটেলাইট পুরস্কার বিজয়ী চলচ্চিত্র